LH ขาย Grand Center Point ราชดำริ หนุนกำไร Q2/60 ซื้อเป้า 11 บ.
LH ขายอาคาร Grand Center Point ราชดำริ หนุนกำไร Q2/60 แนะซื้อเป้า 11 บ.
20 มิ.ย. 2560

บล.ฟิลลิป ระบุในบทวิเคราะห์วันนี้(20มิ.ย.) ว่า บริษัทแลนด์แอนด์เฮ้าส์ จำกัด (มหาชน) LH แจ้งขายอาคารแกรนด์ เซนเตอร์ พอยต์ ราชดำริ: L&amp;H พร็อพเพอร์ตี้ (บริษัทย่อยของ LH ที่ถือหุ้น 60%) ได้ขายอาคาร Grand Center Point ราชดำริ แก่กองทุน LHHOTEL ในราคา 3.7 พัน ลบเมื่อ 15 มิ.ย. ที่ผ่านมา ทำให้ทางฝ่ายประเมินการบันทึกกำไรจากการขายอาคารนี้ที่ 1 พัน ลบ ในไตรมาส 2/60 จากต้นทุนที่ 1.5 พัน ลบ, คาดหมายรายจ่ายการขาย 3%, ภาษี 20%
กำไรไตรมาส 2/60 น่าจะเติบโต เทียบช่วงเดียวกันของปีก่อนมาก: เนื่องจากไตรมาส 2/60 มีการโอนต่อเนื่องโครงการคอนโดฯใหญ่จาก The Bangkok สาทร, 333 Riverside และเริ่มโอนโครงการคอนโดฯ The Room เจริญกรุง รวมทั้งการคาดหมายยอดจองอ่อนลงเล็กน้อยจากไตรมาส 1/60 แต่น่าจะดีขึ้นจากไตรมาส 2/59 ทำให้คาดหมายยอดโอนเติบโต 30% ท่ามกลาง Margin ทรงตัว การรับรู้กำไรจากการขายอาคารข้างต้น จะทำให้กำไรไตรมาส2/60 มีโอกาสเติบโตสูง
กำไรสุทธิปี 60 น่าจะเติบโตได้ดีมาก: แนวโน้มธุรกิจอสังหาฯยังไปได้ดีตามเป้า โดย ณ สิ้นไตรมาส 1/60 มียอดโอนในมือแล้ว 18.2 พัน ลบ หรือ 57% ของเป้าที่ 32 พัน ลบส่วนที่เหลืออีก 13.8 พัน ลบ น่าจะทำได้จากการขายแนวราบ และการขายสต๊อกคอนโดฯ Margin น่าจะทรงตัว ส่วนแบ่งกำไรบริษัทร่วมยังเติบโตได้ดี คาดกำไรปกติเติบโต 9% แต่รายการพิเศษจากการขายอาคารให้ LHHOTEL และการตีมูลค่าเงินลงทุน LHBANK หลังการเพิ่มทุนใหม่ ทำให้กำไรสุทธิปีนี้น่าจะเติบโตได้ 30%
คงราคาพื้นฐาน 11 บาท แนะนำ “ซื้อ”: แนวโน้มการเติบโตปีนี้ยังไปได้ตามเป้า ราคาหุ้นยังซื้อขาย Normalized P/E ที่ 13 เท่า ต่ำกว่าค่าเฉลี่ย P/E ในอดีตที่ 15 เท่า และมี Dividend Yield 6%